Document ID: /roh_data/filtered/fineweb-2-filterrobots_roh.jsonl.gz/27766

Emploiads en la tgira, canortas d’uffants u en il commerzi en detagl survegnan sustegn da la presidenta da la Confederaziun, Simonetta Sommaruga. La cussegliera federala da la Partida socialdemocratica pledescha envers Tamedia per ina debatta davart las pajas en professiuns relevantas per il sistem.
Senza persunas en la tgira, vendita u logistica na fiss nagut pussibel en la crisa, ha ditg Sommaruga. Il Cussegl federal na possia dentant betg perscriver pajas pli autas, el possia però sustegnair la discussiun. Da l'applaus na possian ils pertutgads numnadamain betg viver.